ELŐTERJESZTÉS

**Szombathely Megyei Jogú Város Közgyűlésének 2019. június 18-i ülésére**

**Javaslat Szombathely Megyei Jogú Város Önkormányzata tulajdonában lévő egyes gazdasági társaságok módosított 2019. évi üzleti terveinek megtárgyalására**

Szombathely Megyei Jogú Város Közgyűlése a 111/2019. (III.27.) Kgy. sz. határozatában felkérte a polgármestert, hogy a többségi tulajdonú gazdasági társaságok esetén a 2019. évi üzleti tervet terjessze a Közgyűlés áprilisi ülése elé. A Közgyűlés április 30-i ülésén az alábbi gazdasági társaságok üzleti tervét nem hagyta jóvá, hanem felkérte a társaságok ügyvezetőit, hogy a meghatározott szempontok szerint módosított üzleti tervet terjesszék a Közgyűlés soron következő ülése elé.

**a./ Szombathelyi Médiaközpont Nonprofit Kft.**

A Közgyűlés a 85/2019. (III.13.) Kgy. sz. határozatának 3. pontjában elhatározta a városi hetilap újraindítását, és felkérte a polgármestert, valamint a Szombathelyi Médiaközpont Kft. ügyvezetőjét, hogy a következő Közgyűlésre dolgozza ki és terjessze be a városi hetilap újraindításának gazdasági és szakmai feltételrendszerét a Szombathelyi Médiaközpont Kft. keretein belül, valamint városi média objektív és pártatlan működtetésének garanciáit. A társaság ügyvezetője ezen közgyűlési határozat figyelembe vételével készítette el a Kft. 2019. évi üzleti tervét, amely ez alapján két részből épül fel, külön tárgyalja a Médiaközpont eddigi működésének megfelelő (film-, videó-, televízióműsor-gyártás) üzleti tervet, illetve az újraindítandó Savaria Fórum üzleti tervét.

A 2019. évi üzleti tervében a társaság 170.300 eFt bevétellel számol, amelyből 84.000 eFt önkormányzati támogatás, 67.000 eFt az értékesítés árbevétele, 17.800 eFt pályázati bevétel, 1.500 eFt egyéb bevétel.

Az anyagköltségek tervezett összege 2019. évre 4.300 eFt, az igénybe vett szolgáltatások (bérleti díj, karbantartás, hirdetés, reklám, utazás, kiküldetés, posta, könyvvizsgálat) díja 54.100 eFt, egyéb szolgáltatások költségei (bankköltség, biztosítás, tagsági, hatósági és jogdíjak) 3.000 eFt.

Személyi jellegű ráfordításokra 98.000 eFt-ot, értékcsökkenésre 13.900 eFt-ot, egyéb ráfordításokra 900 eFt-ot tervez a társaság.

A 2019. évi üzleti tervében a társaság tehát 170.300 eFt bevétellel, ugyanekkora összegű kiadással, tehát 0 Ft összegű adózott eredménnyel számol.

Az üzleti terv második részében az ügyvezető kidolgozta a Savaria Fórum megjelentetésének részleteit. A Közgyűlés a 191/2019. (IV.30.) Kgy. sz. határozatának b) pontjában úgy határozott, hogy a városi lap újbóli kiadásához 2019. évben 20 millió Ft összegű támogatást biztosít.

A hetilap megjelentését 2019. május 25-től december 21-ig, 31 alkalommal tervezi az idei évben a Kft., megjelenésenként 33.700 példányszámban. A tervezett nyomdaköltség 16.000 eFt, a terjesztés költsége 6.200 eFt, irodabérlet 450 eFt. Személyi jellegű költségekre 12.800 eFt-ot. A korábban bemutatott egyszeri beruházások költsége beépítésre került a nyomdaköltségbe. A savariaforum.hu, illetve az sztv.hu honlapok újraindításának, aktualizálásának egyszeri költsége 4.000 eFt, folyamatos működtetésének költsége éves költsége 3.150 eFt.

Üzleti bevételként optimálisan 22.600 eFt összegben tervez a társaság.

Tehát a lap megjelentetése 42.600 eFt-os költséggel, 22.600 eFt üzleti bevétellel és 20.000 eFt önkormányzati támogatással valósítható meg.

A társaság felügyelőbizottsága a 2019. évi módosított üzleti tervet elfogadta.

**b./ Szombathelyi Sportközpont és Sportiskola Nonprofit Kft.**

A Kft. a 2018.06.25-i 157/2018.(VI.25.) számú közgyűlési határozatban foglaltak alapján eltérő üzleti évet választott. Az üzleti év tárgyév 07.01-től következő év 06.30-ig terjedő időszakra történő bevezetését, a látványcsapat-sportágak bajnoki szezonjához illetve a társasági adó támogatások elszámolásának időszakához igazítása indokolta.

Az önkormányzati támogatások összegének megállapítása naptári évre, vagyis tárgyév 01.01-12.31-ig terjedő időtartamra vonatkozik, így a két időszak eltérése indokolná, hogy a 2019/20. évekre vonatkozó terv beadása és elfogadása 2019. év őszén megtörténjen.

A Kft. 2018/2019-es üzleti évben 751.348 eFt bevételt tervez, ezen belül közhasznú és vállalkozási tevékenység bevétele 140.198 eFt, a látvány-csapatsport utánpótlás támogatása 150.000 eFt, látvány csapatsport beruházás 186.445 eFt, kiegészítő sportfejlesztési támogatás 10.000 eFt. Az önkormányzati finanszírozás 180.800 eFt, amelyből 35.000 eFt a Sugár úti Sportcentrum működtetése. Az önkormányzat ezen felül a TAO beruházás önrészeként 79.905 eFt-ot vállalt. További pályázati, támogatási bevételként 4.000 eFt-ot tervez a társaság.

A Kft. 2018/2019-es üzleti évben 788.028 eFt összes költséget tervez. Ezen felül került megállapításra és kimutatásra a tervadatok között a megvalósuló Metodikai Központ beruházás kivitelezési összege 266.350 e Ft értékben.

A metodikai Központ beruházás pénzügyi finanszírozhatóságát az ügyvezető külön is vizsgálta az üzleti tervben, és az alábbiakat fogalmazta meg.

Amennyiben a tulajdonos a beruházás megvalósításáról dönt, úgy az a többlet finanszírozási igény teljesítésével történhet meg. Az aktualizált árazott költségvetésben megállapított árak és az előző tervekben szereplő összeg közötti különbség 70.000.000,-Ft, amelynek 70 %-a társasági adó begyűjtésével ( 2019/20-as évadra emelés kérésével, majd az összeg begyűjtésével, vagy 2020/21-es évadra begyűjtéssel ) és a tulajdonos önkormányzat részéről 30 %, 21.000 000,- Ft önerő biztosításával valósulhat meg. A társaság likviditásának szempontjából nehézséget jelent az utófinanszírozás (önerőből fizetendő, utólagosan kapja meg az EMMI-től a Kft. részelszámolások alapján ). Az MKOSZ által kirendelt igazságügyi szakértő díja kb. 500.000,-Ft-ra tehető, amely nem lehívható a begyűjtött TAO támogatás összegéből. A beruházás kivitelezését legkésőbb 2020. szeptemberében el kell kezdeni, a közbeszerzést legkésőbb 2020. év elején ki kell írni, hogy 2021. június 30-ig a beruházás megvalósulhasson. A beruházás önerejének az Önkormányzat 2020. évi költségvetésében szerepelnie kell. További kockázatot jelent az idő múlásával, hogy további áremelkedés lehetséges a kivitelezésre vonatkozóan, a TAO begyűjtés nehézkes lehet (időben behatárolt).

Amennyiben az Önkormányzat úgy dönt, hogy a beruházás nem valósul meg, a már eddig kifizetett tervezői, projektmenedzsment díjak 9.984.000,-Ft összeget tesznek ki, valamint a már begyűjtött 186.445.000,-Ft TAO támogatást vissza kell fizetni.

A látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011 Korm.rendelet 14 § szerint:

*„(8) Amennyiben a fel nem használt támogatás összege a jóváhagyott sportfejlesztési program megvalósítását biztosító támogatási időszak során támogatási jogcímenként a pénzügyileg teljesített igazolások vagy támogatási igazolások összértékének 20 %-át meghaladja, úgy a 20%-os mértéken felül fel nem használt támogatást - a (9)-(10) bekezdésben meghatározott kivétellel - a támogatott szervezet a jegybanki alapkamattal növelt összegben köteles befizetni az állam részére a (7) bekezdésben meghatározottak szerint.*

*11) A (8) bekezdés szerinti kamat számításakor a legkorábban nyújtott támogatás pénzügyi teljesítésének napjától a visszafizetés vagy befizetés napjáig terjedő időszakot kell figyelembe venni. Ha a be- és visszafizetési kötelezettség megállapítása az 2. § (1) bekezdés 1. pontja szerint illetékes ellenőrző szervezet saját érdekkörében felmerült okból szenved késedelmet, a támogatás be-, illetve visszafizetése az elszámolás benyújtásától az 2. § (1) bekezdés 1. pontja szerint illetékes ellenőrző szervezet által megállapított fizetési kötelezettség határidejéig kamatmentes.”*

A beruházás megvalósításához szükséges pénzügyi fedezet rendelkezésre bocsátásáról döntés még nem született. Javaslom az ügyvezető asszony által megadott információk alapján, hogy a Közgyűlés a Metodikai Központ beruházás megvalósításához további forrást ne biztosítson.

A személyi jellegű ráfordítások összegénél a minimálbér emelkedése miatti kötelező béremelés megvalósítása – amely 8 főt érintett – jelentős többletköltséggel járt.

A 2018/2019. évi üzleti évben a társaság 304.198 eFt nettó árbevétellel, 447.150 eFt egyéb bevétellel, 788.028 eFt kiadással, és **– 37.346 eFt összegű adózott eredménnyel,** **veszteséggel** számol.

Javaslom, hogy a Tisztelt Közgyűlés a társaság üzleti tervét az előterjesztésben foglaltak alapján fogadja el, azzal, hogy kérje fel a társaság ügyvezetőjét, hogy az üzleti év során tegyen meg mindent annak érdekében, hogy a tervezett veszteség összege minél alacsonyabb legyen.

A társaság felügyelőbizottsága a 2019. évi módosított üzleti tervet elfogadta.

**c./ Vas Megyei Temetkezési Kft.**

A Vas Megyei Temetkezési Kft., valamint a Szombathely, Ferenczy István u. 1. szám alatti ingatlan 2017. július 10. napjával Szombathely Megyei Jogú Város Önkormányzatának tulajdonába került. A társaság közfeladat ellátása a 2017. november 21-én a társaság és az Önkormányzat között kötött vagyonkezelési szerződés alapján történik. A bevételek az elvégzett munka után, havi vagy negyedéves számlázás formájában kerülnek jóváírásra. A temetésszolgáltatás árbevétele minimális áremeléssel számolva a 2018. évihez hasonló nagyságrendű a terv szerint, 325.305 eFt.

A 2019. évi pénzügyi terv adatai hasonlóak az előző évhez. Azonos nagyságrendet képvisel a temetőüzemeltetéssel ellátott terület nagysága és a fenntartására költött pénzeszköz is. Az Önkormányzat 2017. december 1-től lemondott a sírhely-és létesítmény igénybevételi díjakról a társaság javára.

A költségek adatai a várható infláció figyelembe vételével lettek meghatározva. Az elmúlt évek tendenciái alapján a temetésszám folyamatosan csökkent, a lakosság temetkezési szokásai megváltoztak. A költségek jelentős részét a személyi jellegű kiadások adják. A munkaerő megtartása érdekében a Kft.-nél 2019-ben is szükséges további béremelés.

Az előzetes mérlegadatok alapján – amelyek a költségvetési rendeletben meghatározott 46.195 eFt-os, valamint a 203/2019. (IV.30.) Kgy. sz. határozatban biztosított további 20.000 eFt-os önkormányzati működési támogatás figyelembe vételével kerültek meghatározásra – a társaság **6.645 eFt veszteséget prognosztizál 2019. évre**. Javaslom, hogy a Tisztelt Közgyűlés a társaság üzleti tervét az előterjesztésben foglaltak alapján fogadja el, azzal, hogy kérje fel a társaság ügyvezetőjét, hogy az üzleti év során tegyen meg mindent annak érdekében, hogy a tervezett veszteség összege minél alacsonyabb legyen.

A ["Kemenesaljai Kistelepülésekért" Kommunális Szolgáltató Nonprofit Kft.](https://www.partnercontrol.hu/default.asp?cid=683886264&reg=-1129753637&type=cda&mode=data) a Vas megyei Temetkezési Kft. 100 %-os tulajdonában van. A Nonprofit kft. tulajdonában áll a Kemeneskápolnai Ifjúsági Tábor, amelynek értékesítésére korábban már tett sikertelen kísérletet a Kft. Amennyiben ezen ingatlant a társaság értékesíteni tudná, úgy az ebből befolyó bevétel pozitív hatással lehetne a társaság pénzügyi helyzetére.

A társaság felügyelőbizottsága a 2019. évi módosított üzleti tervet elfogadta.

**d./ Szombathelyi Parkfenntartási Kft.**

A társaságnak sikerült az előző évben kidolgozott működési stratégiát megvalósítani és stabilizálni a társaság működését. Az előző évek tapasztalatai alapján teljes mértékben áthidalta a Kft. az első negyedévben jelentkező forráshiányos időszakot, valamint az év további részében sem jelentkeztek likviditási problémák.

A vállalkozói szerződésen kívül jelentkező önkormányzati feladatokat is sikerült maradéktalanul végrehajtani, az üzleti tervet teljesítették. 2019. évben nem szükséges hitelt felvenni sem a beszerzésekhez, sem a működés elősegítéséhez. A kötelezettségek naprakész teljesítésével a likviditási problémák megszűntek, azonban a Kft. gazdasági lehetőségei továbbra is korlátozottak.

A társaság feladatellátása továbbra is a vállalkozási szerződésben foglaltak alapján meghatározott munkatípusok éves ütemterve alapján zajlik. A bevételek az elvégzett munka után, havi számlázás formájában kerülnek jóváírásra, ami szorosan kapcsolódik a munkatípusok éves ütemtervéhez.

A társaság fő bevételi forrása az önkormányzattal, mint kizárólagos tulajdonossal kötött vállalkozói szerződések alapján történő munkavégzés. A közbeszerzési törvény „in-house” rendelkezései értelmében a bevételek 10 %-a származhat önkormányzati forrásokon kívüli bevételekből. A költségek jelentős hányadát a bérek és járulékaik, valamint az alvállalkozói díjak teszik ki.

A kiadási oldalon a társaság 2019. évben közel 400 mFt-ot tervez, azonban a maradéktalan feladatellátáshoz rendkívül feszes és szigorú gazdálkodás szükséges. A tevékenység ellátásához igénybevett géppark állapota az átlagosnál gyorsabban romlik, ezek karbantartása jelentős kiadás. Sok parképítési munka igényli speciális gépek használatát, amelyeket jelenleg bérel a Kft., ezek beszerzése hosszú távon azonban költséghatékonyabbá tehetné a feladat ellátását. A Kft. feladatait jórészt önállóan látja el, a speciális munkák elvégzéséhez vesz igénybe alvállalkozót.

A munkaerő-hiány kezelése, a bérköltségek növekedése is jelentős hatással van a társaság pénzügyi helyzetére.

A társaság szervezeti felépítésében változás történt, egy további munkavezető alkalmazása, valamint egy új munkakör, a karbantartási csoportvezető kinevezése vált szükségessé.

A Közgyűlés 205/2019. (IV.5.) Kgy. sz. határozata alapján a társaság 2019. évi költség előirányzata 385.000 eFt. A költségek tervezése a várható infláció figyelembe vételével történt, ellenben a bevételi oldalon a Kft. a vállalkozási szerződésben meghatározott összeggel számolt.

A 2019. évben a társaság üzleti terve alapján 303.149 eFt nettó árbevétellel, 314.640 eFt kiadással, és **– 11.491 eFt összegű adózott eredménnyel, veszteséggel számol**.

Javaslom, hogy a Tisztelt Közgyűlés a társaság üzleti tervét az előterjesztésben foglaltak alapján fogadja el, azzal, hogy kérje fel a társaság ügyvezetőjét, hogy az üzleti év során tegyen meg mindent annak érdekében, hogy a tervezett veszteség összege minél alacsonyabb legyen.

A társaság felügyelőbizottsága a 2019. évi módosított üzleti tervet elfogadta.

**e./ Savaria Városfejlesztési Kft.**

A társaság 2019. évi üzleti terve az önkormányzattal megkötött/megkötés alatt álló szerződések figyelembevételével készült. 2019. évre a társaság 150.519 eFt összegű bevétellel és ugyanekkora összegű kiadással számol. A társaság tervezett bevétele 13.316 eFt összegben műszaki ellenőrzési díjból, 99.859 eFt összegben a TOP projektek megvalósítási feladataiból, 40.460 eFt összegű egyéb bevételekből (TOP turisztikai, CLLD, nemzetközi projektek) valamint működésre fordítható 10.200 eFt tervezett alapítói támogatásból tevődik össze.

Kiadási oldalon 60.490 eFt anyagjellegű ráfordítást, 87.629 eFt személyi jellegű kiadást, 900 eFt értékcsökkenést és 1.500 eFt egyéb ráfordítást tervezett a társaság.

A Kft. részére a tulajdonos önkormányzat 2016. évben a folyamatos és zavartalan működéshez 20.000 eFt összegű tagi kölcsönt biztosított, amelynek visszafizetési határideje 2019. december 31.

A társaság felügyelőbizottsága a 2019. évi módosított üzleti tervet elfogadta.

**f./ Haladás Sportkomplexum Fejlesztő Nonprofit Kft.**

A Közgyűlés 252/2019. (V.16.) Kgy. sz. határozatában 30 millió Ft tagi kölcsön biztosítását támogatta a Haladás Sportkomplexum Fejlesztő Nonprofit Kft. részére. Ezen túl úgy döntött, hogy a Haladás Sportkomplexum Fejlesztő Nonprofit Kft. és a Szombathelyi Haladás Labdarúgó és Sportszolgáltató Kft közötti – az előterjesztés mellékletét képező – bérleti szerződést soron következő ülésén tárgyalja a Jogi és Társadalmi Kapcsolatok Bizottsága, majd a Közgyűlés.

A Közgyűlés felkért, hogy a Szombathelyi MÁV Haladás VSE képviselőivel közösen 10 napon belül folytassak tárgyalásokat az Emberi Erőforrások Minisztériumával az 1251/2019. (IV.30.) Korm. határozatban foglalt döntések vonatkozásában a támogatói okirat tárgyában, annak érdekében, hogy a támogatás teljes összege felhasználható és elszámolható legyen. Amennyiben ehhez a Korm. határozat módosítása is szükséges, a Közgyűlés arra is felhatalmazza a polgármestert, e tekintetben is folytasson egyeztetést a Minisztériummal. A Közgyűlés úgy határoz, hogy a fenti tárgyalások eredményeként a végleges helyzet ismeretében dönt a Haladás Sportkomplexum Fejlesztő Nonprofit Kft. 2019. június 1. utáni támogatása összegéről és feltételeiről.

A Közgyűlés felkérte a Haladás Sportkomplexum Fejlesztő Nonprofit Kft. ügyvezetőjét, tegyen meg mindent annak érdekében, hogy a társaság fennálló tartozásait átütemezze, a fizetési kötelezettségek határidejét kitolja. A Közgyűlés felkéri az ügyvezetőt, hogy a társaság üzleti tervébe az intézkedés eredményeit építse be, és ezzel együtt terjessze az üzleti tervet a soron következő közgyűlésre jóváhagyásra.

Tájékoztatom a Tisztelt Közgyűlést, hogy Gál Sándor ügyvezető úr beterjesztette az EMMI képviselőivel, illetőleg a támogatott HVSE-vel közösen kidolgozott három oldalú támogatási szerződést. Ügyvezető Úr tájékoztatása szerint a kormányzati támogatás felhasználására akkor nyílik lehetőség, ha az Emberi Erőforrások Minisztériuma és a Szombathelyi MÁV Haladás Vasutas Sportegyesület között létrejött Támogatói okirat elengedhetetlen részét képező, mellékletként csatolandó, a felek által aláírt háromoldalú Megállapodás, valamint az ehhez kapcsolódó költségvetés az EMMI-hez beérkezik, melynek határideje 2019. június 30. Amennyiben a háromoldalú Megállapodás a megjelölt határidőig nem kerül aláírásra, a Kormány által biztosított forrás nem válik felhasználhatóvá. (1. sz. melléklet)

Ügyvezető úr ismételten előterjesztette a Haladás Sportkomplexum Fejlesztő Nonprofit Kft. és a Szombathelyi Haladás Labdarúgó és Sportszolgáltató Kft közötti bérleti szerződést utólagos jóváhagyásra. (2. sz. melléklet)

A Haladás Sportkomplexum Fejlesztő Nonprofit Kft az előterjesztéshez csatolt az üzleti tevét a Kormány támogatásának teljes felhasználásával állította össze. (3. sz. melléklet)

A Haladás Sportkomplexum Fejlesztő Nonprofit Kft a 2019. évi üzleti tervének bevételi oldalán a 2018. évi bérleti díjakat alapul véve számol mind a Szombathelyi MÁV Haladás Vasutas Sportegyesület, mind a HVSE Sport Kft, mind a Szombathelyi Haladás Labdarúgó Kft által fizetett bérleti díjakkal, amelyeket az 1. számú előterjesztés mellékleteként becsatolt Megállapodással, valamint a 2. számú előterjesztés kapcsán becsatolt Bérleti szerződéssel támaszt alá.

Az EMMI által biztosított teljes, 297,8 millió Ft összegű támogatás nettó összege (235,7 millió Ft) üzleti tervünkben a HVSE és HVSE Sport Kft. bérleti díjával, valamint a Sportkomplexum működtetésével kapcsolatosan felmerült, tovább számlázható, üzemeltetési költségek elszámolásával került kimutatásra.

Az üzleti tervben figyelembe vette a társaság a Szombathelyi Labdarúgó Kft jelenleg bizonytalanná vált üzleti környezetét is. Mivel a Szombathelyi Labdarúgó Kft a jelenleg kimutatott 44 millió Ft összegű bruttó kintlévőségéből pénzügyileg még semmit nem rendezett, ezért a tőlük várható betervezett bérleti díj valamint a bérleti szerződések alapján tovább számlázandó karbantartási- és rezsi költségek tekintetében számviteli céltartalékot képeztünk (95,2 millió Ft), amely az egyéb ráfordítások között került kimutatásra. Fizető bérlő hiányában további kockázatot jelenthet a Stadion működésének biztosítása, amely a Haladás Sportkomplexum Fejlesztő NKft.-nek ebben az esetben plusz feladatot jelenthet. A Stadion rendeltetés szerinti állapotának, használhatóságának és állagának megőrzése céljából további plusz forrásra van szükség, melynek tervezett összege 99 millió Ft.

A Kft. által elkészített üzleti terv alapján indokolt a költségvetési rendeletben biztosított források megtartása minimum a Szombathelyi Labdarúgó Kft. stabilizálódásáig. Erre vonatkozóan önálló napirendben tárgyalja a Közgyűlés a Szombathelyi Haladás Labdarugó és Sportszolgáltató Kft. rendkívüli támogatásáról szóló szerződés jóváhagyására vonatkozó javaslatot.

Ügyvezető Úr az állami támogatás felhasználhatóságának időbeli bizonytalansága miatt, illetőleg a meglévő kintlévőségek miatt jelen levő likviditási problémák megoldására összesen 55 millió tagi kölcsön biztosítását kezdeményezi a tulajdonostól. A tagi kölcsön keret jelleggel kerülne biztosításra, 3 havi részletben június hónapra 15 millió Ft, július hóra 20 millió Ft, augusztus hóra 20 millió Ft.

A társaság Felügyelő Bizottságának határozata az ülésen kerül ismertetésre.

Tájékoztatom a Tisztelt Közgyűlést, hogy a társaságok 2019. évi üzleti tervei, valamint az előterjesztés további mellékletei terjedelmükre tekintettel elektronikus úton kerülnek megküldésre. A dokumentumok elérhetőek és letölthetőek a www.szombathely.hu honlapon a „Közgyűlés / e-közgyűlés/ 2019” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2019. június 6.**

**/: Dr. Puskás Tivadar :/**

**I.**

**Határozati javaslat**

**........../2019. (VI.18.) Kgy. sz. határozat**

1. Szombathely Megyei Jogú Város Közgyűlése a **Szombathelyi Médiaközpont Nonprofit Kft**. 2019. évi üzleti tervét 84.000 Ft összegű működési, valamint a városi hetilap újraindításához szükséges 20.000 eFt összegű önkormányzati támogatással elfogadja.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (A végrehajtásért felelős:

Halmágyi Miklós, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**Határozati javaslat**

**........../2019. (VI.18.) Kgy. sz. határozat**

1. Szombathely Megyei Jogú Város Közgyűlése a **Szombathelyi Sportközpont és Sportiskola Nonprofit Kft**. 2018/2019-es üzleti évre vonatkozó üzleti tervét 180.800 eFt összegű önkormányzati támogatás mellett 37.346 eFt tervezett veszteséggel jóváhagyja. A Közgyűlés felkéri a társaság ügyvezetőjét, hogy a 2019. évi üzleti év során törekedjen a tervezett veszteség minél nagyobb mértékű csökkentésére.

2. A Közgyűlés a Metodikai Központ beruházás megvalósításához további forrást nem kíván biztosítani, így felkéri a társaság ügyvezetőjét, hogy ennek ismeretében a szükséges intézkedéseket tegye meg.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (A végrehajtásért felelős:

Karácsony Krisztina, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**III.**

**Határozati javaslat**

**........../2019. (VI.18.) Kgy. sz. határozat**

1. Szombathely Megyei Jogú Város Közgyűlése a **Vas Megyei Temetkezési Kft**. 2019. évi üzleti tervét 66.195 eFt önkormányzati támogatás mellett 6.645 eFt tervezett veszteséggel jóváhagyja. A Közgyűlés felkéri a társaság ügyvezetőjét, hogy a 2019. évi üzleti év során törekedjen a tervezett veszteség minél nagyobb mértékű csökkentésére.

**Felelős:** Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Kiskós Ferenc, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**IV.**

**Határozati javaslat**

**........../2019. (VI.18.) Kgy. sz. határozat**

Szombathely Megyei Jogú Város Közgyűlése a **Szombathelyi Parkfenntartási Kft**. 2019. évi üzleti tervét 385.000 eFt összegű működési bevétel mellett, 11.491 eFt tervezett veszteséggel jóváhagyja. A Közgyűlés felkéri a társaság ügyvezetőjét, hogy a 2019. évi üzleti év során törekedjen a tervezett veszteség minél nagyobb mértékű csökkentésére.

**Felelős:** Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Kiss Dávid, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**V.**

**Határozati javaslat**

**........../2019. (VI.18.) Kgy. sz. határozat**

Szombathely Megyei Jogú Város Közgyűlése a **Savaria Városfejlesztési Kft**. 2019. évi üzleti tervét 10.200 eFt önkormányzati támogatással jóváhagyja.

**Felelős:** Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

 Dr. Ajkay Adrián, a társaság ügyvezetője

 Lakézi Gábor, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal

**VI.**

**Határozati javaslat**

**/2019. (VI.18.) Kgy. sz. határozat**

1. A Közgyűlés az Emberi Erőforrások Minisztériumával egyeztetett, az 1251/2019. (IV.30.) Korm. határozatban foglalt támogatás felhasználhatósága érdekében előterjesztett a Haladás Sportkomplexum Fejlesztő Nonprofit Kft., a Szombathelyi MÁV Haladás VSE, illetőleg a HVSE Sport Kft. közötti megállapodást, annak EMMI forrás felhasználására vonatkozó költségkimutatását, mellékleteit jóváhagyja.

A Közgyűlés felhatalmazza Haladás Sportkomplexum Fejlesztő Nonprofit Kft. ügyvezetőjét, hogy a megállapodást aláírja.

1. A Közgyűlés úgy határoz, hogy a Haladás Sportkomplexum Fejlesztő Nonprofit Kft. és a Szombathelyi Haladás Labdarúgó és Sportszolgáltató Kft közötti – az előterjesztés mellékletét képező – bérleti szerződést jóváhagyja.
2. Szombathely Megyei Jogú Város Közgyűlése a **Haladás Sportkomplexum Fejlesztő Nonprofit Kft.** 2019. évi üzleti tervét 1.107.727 eFt tervezett bevétellel, 1.097.095 eFt tervezett kiadással, 10.633 eFt tervezett adózott eredménnyel jóváhagyja.
3. A Közgyűlés úgy határoz, hogy 55 millió forint tagi kölcsönt biztosít a Haladás Sportkomplexum Fejlesztő Nonprofit Kft. részére a 2019. augusztus 31. napjáig a beérkező számlák alapján fennálló tartozásai törlesztésére három részletben, június hónapban 15 millió Ft-ot, július hónapban 20 millió Ft-ot, augusztus hónapban 20 millió Ft-ot. A tagi kölcsön visszafizetésének határideje 2019. december 31. napja.

A Közgyűlés felhatalmazza a polgármestert, hogy a fenti feltételeket tartalmazó tagi kölcsön szerződést aláírja.

**Felelős:** Dr. Puskás Tivadar polgármester

Illés Károly alpolgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Gál Sándor, a Haladás Sportkomplexum Fejlesztő Nonprofit Kft. ügyvezetője)

**Határidő:** azonnal